劍聯句
作者：滕宗諒
朝代：宋

paragraphs: 聖人作神兵，以定天下厄。
蚩尤發靈機，干將構雄績。
槖籥天地開，鑪治陰陽闢。
南帝輸火精，西皇降金液。
炎炎崑岡熒，洶洶洪河擘。
雷霆助意氣，日月淪精魄。
神氣不在大，錯落就三尺。
直淬靈溪泉，横磨太行石。
雄雌威並立，晝夜光相射。
提攜風雲生，指顧烟霞寂。
堅剛正人心，耿介志士跡。
初疑成夏鼎，魑魅世所適。
又若引吳刀，犀象謂無隔。
截波虬尾滑，脱浪鯨牙直。
頑冰挂陰霤，皓月乘孤隙。
河角起彗氣，雲罅露秋碧。
曉鐔星斗爛，夜匣飛龍宅。
舞酣霰雪回，彈俊球琳擊。
鮮摇霅水光，膩刮湘山色。
青蛟渴雨瘦，素虺蟠霜瘠。
清音鏘以鳴，寒姿堅且澤。
鬼類喪影響，佞黨摧肝腸。
一旦會神武，四海屠兇逆。
周王奉天討，商郊千里赤。
楚子揚軍聲，秦師萬首白。
祥輝冠吳楚，殺氣横燕易。
與君斬鼇足，八極停震虩。
與君刜鵬翼，三辰增煥赫。
莫使化猿翁，辱我爲幻惑。
莫使暴虎人，屈我執仇敵。
尊嚴俟冠冕，左右舞干戚。
功成不可留，延平空霹靂。